וינסנט צ'נגוויז

**וינסנט צ'נגוויז** (נולד ב-9 באוקטובר 1956) הוא איש עסקים יהודי-בריטי שנולד בטהראן. צ'נגוויז ידוע כתורם מרכזי למפלגה השמרנית בבריטניה וכמשקיע בחברת SCL Group, בעלת המניות הגדולה ביותר בחברת "קיימברידג' אנליטיקה", הידועה בשערוריית דליפת מידע עצומה, בה השיגה מידע אישי על כ-80 מיליון משתמשי "פייסבוק" ללא הסכמתם, ושימוש במידע לצרכים פוליטיים ומסחריים. בשנת 2019 השווי הנקי של נכסיו, יחד עם אחיו הצעיר רוברט, הוערך בכמיליארד ליש"ט.
## ביוגרפיה
צ'נגוויז נולד בטהרן, איראן, למשפחה יהודית-עיראקית, בנם של ויקטור וויולט כדורי. משפחתו עזבה את עיראק בשנת 1948 והתיישבה באיראן, שם אביו, ויקטור צ'נגוויז, שהיה צורף, עבד עבור השאה וניהל את בית המטבעה של המדינה, אף על פי שהיה זר ויהודי. הוא גם שינה את שם המשפחה מכדורי לצ'נגוויז. בשנת 1979 המשפחה נמלטה לאנגליה לאחר המהפכה האיראנית. יש לו אח אחד, רוברט צ'נגוויז, ואחות, ליסה צ'נגוויז, ידוענית ואשת חברה שהייתה נשואה לאיש עסקים היהודי-הדרום אפריקני, ויויאן שאול אימרמן.

צ'נגוויז השלים את לימודי התיכון בטהרן בשנת 1973. לאחר מכן השלים קורס במנהל עסקים באוניברסיטת בוסטון ולאחר מכן סיים תואר ראשון בכלכלה בהצטיינות באוניברסיטת מקגיל, במונטריאול, בשנת 1978. שנתיים לאחר מכן קיבל תואר שני במנהל עסקים מאוניברסיטת ניו יורק.

## קריירה
עם סיום לימודיו באוניברסיטה, צ'נגוויז החל לעבוד בסיטי של לונדון, בחברת הברוקרים "פרודנשל באך" כסגן נשיא בכיר בחטיבת ניהול הקרנות שלהם, שם עסק בסחר במכשירים פיננסיים. בשנת 1986 הוא עבר לתפקיד סגן נשיא בכיר נוסף, הפעם בסחר במכשירים פיננסיים עבור בנק "שירסון להמן ברדרס" בלונדון.

שנתיים לאחר מכן, הוא ואחיו רוברט הקימו עסק לנדל"ן מניב, "רוטש פרופרטי גרופ" ("Rotch Property Group"). וינסנט צ'נגוויז שימש כמנהל כללי משותף ויו"ר משותף. בשנת 2002, וינסנט צ'נגוויז הקים את חברת "Consensus Business Group", ובה הוא משמש כיושב ראש. החברה מחזיקה תיק השקעות של נכסים למגורים ונכסים מסחריים בשוי כ-4 מיליארד ליש"ט. החברה מתמחה ברכישת חוזי חכירה של בתי דירות, המחייבים את בעלי הדירות לשלם דמי חכירה שנתיים על הקרקע (Leasehold ground rent), הם מחזקים בסך הכל חוזי חכירה של כ-250,000 דירות. בנוסף הם פעלו בשוק הנדל"ן הלונדוני, בשיתוף עם יזמי הנדל"ן היהודים ג'ק דלל והאחים דוד וסימון ראובן. בין השאר הקבוצה רכשה ביחד ב-2002 את מטה תאגיד האנרגיה רויאל דאטש של במרכז לונדון, תמורת 372 מיליון ליש"ט, ומכרה אותו תמורת 500 מיליון ליש"ט חמש שנים אחר כך. בנוסף, כדי לצבור הון נוסף להשקעות, נהגו לבצע איג"וח של הנדל"ן שהם רכשו, על ידי לקיחת הלוואות חדשות על ידי שיעבוד המבנים במחיר גבוהה מהמחיר שרכשו ועל בסיס תזרים המזומנים של דמי החכירה או דמי השכירות.

המשבר הכלכלי העולמי ב-2008 פגע קשה בעסקי האחים, לאחר שנכנסו אליו עם התחייבויות בסך 11 מיליארד ליש"ט; לטענתם נפל הונו האישי של וינסנט צ'נגוויז ביותר מ־75% לכ־200 מיליון ליש"ט, ואחיו רוברט צ'נגוויז, טען שהפסיד כמיליארד ליש"ט. בנוסף, לאחר שהיו שותפים במשך שנים ארוכות, פרץ סכסוך בין האחים והם החלו לפעול בנפרד. לאחר המשבר החל להתרכז במסחר יומי במטבע חוץ והשקעות בענף הקלינטק, כולל בחברות הזנק בישראל.

ב-10 במרץ 2011, האחים צ'נגוויז והצוות שלהם נעצרו על ידי משרד ההונאות החמורות (SFO) כחלק מחקירה רחבה יותר של קריסת הבנק האיסלנדי "קאופתינג". בחשד כי היו שותפים להונאה פיננסית, שהייתה אחד הגורמים לקריסתו. החוקרים טענו כי האחים קיבלו הלוואות של מאות מיליוני ליש"ט, בניגוד לנהלים, הודות ליחסים הקרובים שלהם עם מנהלי הבנק. ב־SFO טענו בין היתר כי במקום לקבל הלוואות דרך ועדות אשראי, נסגרו הסכמים על הלוואות ללא כל ניירת. לפי פרסומים שונים, היקף ההלוואות של הבנק לאחים צ'נגוויז הגיע עד 40% מההון של הבנק – ולכן גם היה גורם מרכזי בנפילתו. אולם לבסוף שוחררו ללא כתב אישום. לטענתם הבנק האשים אותם בקריסתו ללא כל עוול בכפם.

לאחר מכן, ב-16 במרץ 2011, פסק בית המשפט העליון בלונדון כי וינסנט צ'נגוויז רשאי לתבוע את "קאופת'ינג" בגין פיצויים בסך מיליארד ליש"ט (1.6 מיליארד דולר). באוקטובר 2017, "קאופת'ינג" הגיעה להסדר מחוץ לכותלי בית המשפט עם צ'נגוויז, בתביעתו לפיצויים נגד הבנק האיסלנדי. כל פרטי ההסדר נותרים חסויים.

ב-18 ביוני 2012, הודיע ה-SFO על סיום החקירה, ללא הגשת כתב אישום. בפברואר 2013, וינסנט צ'נגוויז וצדדים נוספים בתיק כתבו ל-SFO, ותבעו פיצויים בסך כ-200 מיליון ליש"ט על הסגת גבול, כליאת שווא, הפרות של חוק זכויות האדם הבריטי, שימוש שלא כדין במשרה ציבורית והעמדה לדין בזדון.

בדצמבר 2012, דיווח ה"פייננשל טיימס" כי האחים ידרשו פיצויים של עד 180 מיליון ליש"ט מה-SFO. ב-25 ביולי 2014, צ'נגוויז הסכים להסדר פשרה עם ה-SFO, הכולל תשלום של 3 מיליון ליש"ט כפיצויים ו-3 מיליון ליש"ט בהוצאות משפטיות, וקיבל התנצלות מלאה ממנהל ה-SFO, דייוויד גרין, אשר אמר "אני מצטער עמוקות על הטעויות" שעשתה סוכנותו.

החל משנת 2011, "בלאק קיוב", חברת מודיעין פרטית שנוסדה על ידי סוכני מודיעין ישראלים לשעבר, סיפקה שירותי מודיעין לווינסנט צ'נגיז במספר מקרים, כולל מאבקו של צ'נגיז נגד ה-SFO- בבריטניה, לאחר מעצרו כחלק מחקירת SFO על קריסת הבנק האיסלנדי "קאופתינג". "בלאק קיוב" סייעה בחשיפת המידע והגורמים שסיפקו מידע מטעה, שהביא למעצר של צ'נגוויז בידי ה-SFO והוצאת צווי החיפוש וזיכויו אחר כך. בשנת 2013, "בלאק קיוב" הגישה תביעה בבריטניה נגד צ'נגיז בגין חשבוניות שלא שולמו והפרת חוזה. במקביל, צ'נגוויז הגיש תביעה בישראל נגד "בלאק קיוב", בטענה לחיוב יתר. שתי התביעות בוטלו בהסכם פשרה, שפרטיו לא נחשפו.

בשנת 2018, חברת Proxima GR Properties, בבעלות קרן הנאמנות של משפחת צ'נגוויז, סירבה להחליף חיפוי דליק, בדומה לחומר שגרם לשריפה במגדל גרנפל. החברה התעקשה כי החוכרים שלה ישלמו את העלות של 2 מיליון ליש"ט, בעלות של 31,300 ליש"ט לדירה, וכל עלות שנגרמה עקב עיכוב התשלומים, כולל הוצאת נוספות על פקחים ופיגומים שהביא למבנה. באותה שנה נאלץ צ'נגוויז לוותר על פורטפוליו שכלל 10 מלונות שהחזיק, שהיו מושכרים לרשת הילטון, לאחר שעבברו לכונס נכסים, בעקבות חוב של 250 מיליון ליש"ט כנגדם שלא שולם. 9 מהמלונות נמכרו לחברת הנדל"ן "ויויון השקעות" (Vivion Investments), שבשליטת משפחת דיין הישראלית.

## חיים אישיים
צ'נגוויז הוא רווק, מעולם לא נישא, אך יש לו מספר ילדים (הוא שומר על פרטיותו, אך הדבר נחשף בתביעות אבהות). הוא מתגורר בשכונת היוקרה מייפייר, בלונדון, ומחזיק בתים נוספים בסן טרופה ובקייפטאון. בבעלותו יאכטה באורך 130 רגל העוגנת בריביירה הצרפתית בשם *Veni Vidi Vici*, שמשמעותה בלטינית "באתי, ראיתי, ניצחתי".

צ'נגוויז ידוע גם כמהמר, בין השאר הרוויח כ-2.5 מיליון דולר מהימורים על ניצחונה של יוון ביורו 2004.
## השקעות בישראל
ב החל צ'נגיז להשקיע בישראל, בין השאר השקיע בחברת "הדסית" - חברת מסחור הידע של מרכז רפואי הדסה, בקרן הון הסיכון "מעיין ונצ'רס" ובקבוצת גאון אחזקות. בהמשך החל להשקיע סכומים גדולים בחברות הזנק ישראליות בתחומי מדעי החיים, הקלינטק והמכשור הרפואי. בסך הכל השקיע לטענתו, עד 2020, כחצי מיליארד דולר בחברות ישראליות.

במרץ 2016 רכש את השליטה בקרן הון הסיכון הישראלית, "קסניה ונצ'ר קפיטל".

בספטמבר 2021 השקיע בשותפות המו"פ "סמארט אגרו", שמניותיה נסחרות בבורסת בתל אביב ועוסקת בהשקעות בחברות בתחום ה"אגרוטק" - טכנולוגיות לחקלאות.

בספטמבר 2024 השקיע בקרן הון הסיכון, בתחום המכשור הרפואי, "אדג' מדיקל ונצ'רס".

## קישורים חיצוניים
*  - ריאיון
*  - ריאיון
## הערות שוליים

קטגוריה:בוגרי אוניברסיטת ניו יורק
קטגוריה:יהודים עיראקים
קטגוריה:מהגרים מאיראן לממלכה המאוחדת
קטגוריה:יהודים איראנים ופרסים
קטגוריה:יהודים בריטים
קטגוריה:ילידי 1956
קטגוריה:דפים עם תרגומים שלא נסקרו